Javaslat A TANÁCS RENDELETE az Európai Unió és az Elefántcsontparti Köztársaság között érvényben lévő halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az említett két fél között létrejött jegyzőkönyv szerinti halászati lehetőségek elosztásáról /* COM/2013/0189 final - 2013/0101 (NLE) */





INDOKOLÁS 1. A JAVASLAT HÁTTERE A Tanácstól kapott megbízás[1] alapján az Európai Bizottság tárgyalásokat kezdett az Elefántcsontparti Köztársasággal az Európai Közösség és az Elefántcsontparti Köztársaság közötti halászati partnerségi megállapodáshoz csatolt jegyzőkönyv megújításáról. A tárgyalások eredményeként a tárgyalók 2013. január 9-án egy új jegyzőkönyvtervezetet parafáltak. Az új jegyzőkönyv az ideiglenes alkalmazás 13. cikkben rögzített kezdőnapjától, azaz 2013. július 1-jétől számított ötéves időszakra szól. A jegyzőkönyv elsődleges célja, hogy az uniós hajóknak – a rendelkezésre álló többlet korlátain belül – halászati lehetőségeket biztosítson az Elefántcsontparti Köztársaság vizein. A Bizottság többek között egy külső szakértők által készített utólagos értékelés eredményeit is figyelembe vette. Az általános cél az Európai Unió és az Elefántcsontparti Köztársaság közötti együttműködés szorosabbra fűzése olyan, mindkét fél érdekét szolgáló partnerségi keret létrehozása érdekében, amely az elefántcsontparti halászati övezetben lehetővé teszi a fenntartható halászati politika fejlesztését és a halászati erőforrások felelősségteljes kiaknázását. Ezen belül a jegyzőkönyv az alábbi halászati kategóriákban ír elő halászati lehetőségeket: – 28 fagyasztóval felszerelt kerítőhálós tonhalhalászhajó – 10 felszíni horogsoros halászhajó Helyénvaló meghatározni e halászati lehetőségek tagállamok közötti elosztási kulcsát. A Bizottság mindezek alapján javasolja, hogy a Tanács fogadja el ezt a rendeletet. 2. AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLAT Az érdekeltekkel a 2007 és 2013 közötti időszakra szóló jegyzőkönyv értékelése keretében folyt egyeztetés. A technikai értekezletek során tagállami szakértőkkel is konzultáltak. Az egyeztetések azzal a következtetéssel zárultak, hogy az Uniónak érdekében áll halászati jegyzőkönyvet fenntartani az Elefántcsontparti Köztársasággal. 3. A JAVASLAT JOGI ELEMEI Ezen eljárás megindítására a jegyzőkönyv ideiglenes alkalmazásáról szóló tanácsi határozathoz és a jegyzőkönyv megkötéséről szóló tanácsi határozathoz kapcsolódó eljárás megindításával párhuzamosan kerül sor. 2013/0101 (NLE) Javaslat A TANÁCS RENDELETE az Európai Unió és az Elefántcsontparti Köztársaság között érvényben lévő halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az említett két fél között létrejött jegyzőkönyv szerinti halászati lehetőségek elosztásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (3) bekezdésére, tekintettel az Európai Bizottság javaslatára, mivel: (1) A Tanács 2008. február 12-én elfogadta az Európai Közösség és az Elefántcsontparti Köztársaság közötti, az Elefántcsontpart halászati övezeteiben folytatandó halászatról szóló halászati partnerségi megállapodásban előírt halászati lehetőségeknek és pénzügyi ellentételezésnek a 2007. július 1-jétől 2013. június 30-ig terjedő időszakra történő megállapításáról szóló jegyzőkönyv ideiglenes alkalmazásáról szóló, levélváltás formájában létrejött megállapodás megkötéséről szóló, 2008. február 12-i 151/2008/EK határozatot[2]. (2) Az Európai Közösség és az Elefántcsontparti Köztársaság kormánya 2008. április 18-án kölcsönösen értesítették egymást az Európai Közösség és az Elefántcsontparti Köztársaság között létrejött partnerségi megállapodás[3] hatálybalépéséhez szükséges eljárások befejeződéséről. (3) A Felek 2013. január 9-én parafálták a partnerségi megállapodás új jegyzőkönyvét (a továbbiakban: az új jegyzőkönyv). Az új jegyzőkönyv halászati lehetőségeket biztosít az uniós hajóknak az Elefántcsontpart felségterületéhez vagy a halászat tekintetében joghatósága alá tartozó vizeken. (4) A Tanács […]-án/-én elfogadta az új jegyzőkönyv aláírásáról és ideiglenes alkalmazásáról szóló XXX/2013/EU határozatot[4]. (5) Az új jegyzőkönyv alkalmazásának időszakára meg kell határozni a halászati lehetőségek tagállamok közötti elosztásának módját. (6) Amennyiben úgy tűnik, hogy az új jegyzőkönyv értelmében az Unió számára kiosztott halászati lehetőségek nincsenek teljes mértékben kihasználva, a Bizottság erről – a közösségi halászhajók közösségi vizeken kívül folytatott halászati tevékenységeinek engedélyezéséről és a harmadik országok hajóinak közösségi vizekhez való hozzáféréséről szóló, 2008. szeptember 29-i 1006/2008/EK tanácsi rendelet[5] 10. cikkének (1) bekezdésével összhangban – tájékoztatja az érintett tagállamokat. Ha a Tanács által megállapítandó határidőn belül nem érkezik válasz, azt annak megerősítéseként kell tekinteni, hogy az érintett tagállam hajói nem használják ki teljes mértékben az adott időszakban számukra rendelkezésre álló halászati lehetőségeket. A szóban forgó határidőt a Tanácsnak meg kell határoznia. (7) Az uniós hajók által végzett halászati tevékenységek folytonosságának biztosítása érdekében az új jegyzőkönyv 13. cikke rendelkezik arról a lehetőségről, hogy a jegyzőkönyvet 2013. július 1-jétől mindkét fél ideiglenesen alkalmazza. (8) Helyénvaló előírni, hogy ez a rendelet az új jegyzőkönyv ideiglenes alkalmazásának kezdőnapjától legyen alkalmazandó, ELFOGADTA EZT A RENDELETET: 1. cikk (1) Az Európai Unió és az Elefántcsontparti Köztársaság között érvényben lévő halászati partnerségi megállapodással előírt halászati lehetőségek és pénzügyi hozzájárulás megállapításáról szóló, az említett két fél között létrejött jegyzőkönyv (a továbbiakban: a jegyzőkönyv) szerinti halászati lehetőségek a tagállamok között a következő kulcs szerint kerülnek elosztásra: – 28 fagyasztóval felszerelt kerítőhálós tonhalhalászhajó: – Franciaország: 12 hajó – Spanyolország: 16 hajó – 10 felszíni hosszú horogsoros halászhajó: – Spanyolország: 7 hajó – Portugália: 3 hajó (2) Az 1006/2008/EK rendelet az Európai Közösség és az Elefántcsontparti Köztársaság között létrejött halászati partnerségi megállapodás sérelme nélkül alkalmazandó. (3) Ha az (1) bekezdésben említett tagállamok halászati engedély iránti kérelmei nem merítik ki a jegyzőkönyvben meghatározott halászati lehetőségeket, a Bizottság az 1006/2008/EK rendelet 10. cikkében foglalt rendelkezéseknek megfelelően figyelembe veszi bármely más tagállam halászati engedély iránti kérelmét is. (4) Az a határidő, amelyen belül a tagállamoknak az 1006/2008/EK rendelet 10. cikkének (1) bekezdése szerint meg kell erősíteniük, hogy a megállapodás alapján számukra odaítélt halászati lehetőségeket nem használják ki teljes mértékben, 10 munkanap attól a naptól számítva, amikor a Bizottság közli velük, hogy a halászati lehetőségeket nem merítették ki. 2. cikk Ez a rendelet az Európai Unió Hivatalos Lapjában való kihirdetését követő napon lép hatályba. Ezt a rendeletet 2013. július 1-jétől kell alkalmazni. Ez a rendelet teljes egészében kötelező, és közvetlenül alkalmazandó valamennyi tagállamban. Kelt Brüsszelben, -án/-én. a Tanács részéről az elnök [1] A Mezőgazdasági és Halászati Tanács 2012. szeptember 24-én fogadta el. [2] HL L 48., 2008.2.22., 1. o. [3] HL L 118., 2008.5.6., 1. o. [4] HL C …* [5] HL L 286., 2008.10.29., 33. o.